পুজোতে ভরসা মেট্রো, একদিনেই ১০ লক্ষ যাত্রীবহন

কলকাতা: শহর কলকাতার লাইফলাইন মেট্রো। প্যান্ডেল হপিংয়ের ভিড় সামলাতে সাধারণত ট্রাফিক ব্যবস্থা হিমশিম খায়। পুজোতে যানজট এড়িয়ে কম সময়ে মণ্ডপে পৌঁছাতে ভরসা মেট্রো (Kolkata Metro)। মেট্রোর নতুন একাধিক সম্প্রসারণের পর ভিড় যে কয়েকগুণ বাড়বে তা আগে থাকতেই আন্দাজ করা যাচ্ছিল। পুজোরদিন গুলোতে একের পর এক রেকর্ড গড়ছে কলকাতা মেট্রো। উৎসবের মরশুমে অতীতের রেকর্ড ভাঙল মেট্রো।

উৎসবের মরশুমে এই পাতাল রেলই হয়ে উঠেছে লক্ষ লক্ষ যাত্রীর লাইফলাইন। কারণ, মেট্রো রুটেই শহরের উত্তর থেকে দক্ষিণ একাধিক বড় পুজোর প্রতিমা দর্শন খুব সহজেই করা যায়। ফলে দূরদুরান্ত থেকে আগত দর্শনার্থীরা ভরসা রাখছেন কলকাতা মেট্রোরেলের উপরে। তথ্য বলছে, তৃতীয়ার দিনই কলকাতা মেট্রোয় চড়েছেন প্রায় ৯.৩৩ লক্ষ যাত্রী। যা গত বছরের তুলনায় প্রায় দ্বিগুণ। ২০২৪ সালের একই দিনে যেখানে যাত্রী সংখ্যা ছিল ৫.৪০ লক্ষ, সেখানে এ বছর তা লাফিয়ে উঠেছে। এর মধ্যে নীল লাইনে (Kolkata Metro Blue Line) ভ্রমণ করেছেন প্রায় ৬.৭৭ লক্ষ মানুষ এবং সবুজ লাইনে ছিলেন ২.৩২ লক্ষ যাত্রী। পঞ্চমী, অর্থাৎ গত ২৭ সেপ্টেম্বর কলকাতা মেট্রো তার পুরনো সব রেকর্ড ভেঙে একদিনে ৯.৮২ লক্ষ যাত্রী পরিবহণ করেছে। যা এক নতুন মাইলফলক স্থাপন করেছে। এই সংখ্যাটি গত বছর মহা ষষ্ঠীর দিনের পূর্ববর্তী রেকর্ড ৯.৬১ লক্ষকে ছাপিয়ে গিয়েছে বলে জানিয়েছে কলকাতা মেট্রোরেল কর্তৃপক্ষ।

আরও পড়ুন: সন্ধিপুজোর আগেই কলকাতায় ঝমঝমিয়ে বৃষ্টি শুরু

মেট্রো কর্তৃপক্ষ জানিয়েছে, ভিড় সামলাতে অধিকাংশ ব্লু লাইন ট্রেনই চলেছে সময় মেনে, পাশাপাশি ইয়েলো, গ্রিন, অরেঞ্জ ও পার্পল লাইনেও পরিষেবা ছিল স্বাভাবিক। মেট্রোরেল কর্তৃপক্ষ সূত্রে খবর, এই বিপুল যাত্রীসংখ্যা স্পষ্টতই প্রমাণ করে যে শহরের নাগরিকরা যানজট এড়িয়ে দ্রুত গন্তব্যে পৌঁছানোর জন্য মেট্রোকেই সবচেয়ে নির্ভরযোগ্য মাধ্যম হিসেবে বেছে নিচ্ছেন।

অন্য খবর দেখুন